《归欤词》
明代·吴琏

归欤归欤，吾之膝有琴案有书。琴可鼓而造尧舜之区，书可读而坐周孔之隅。

吾之竹万个松数株。深苍浅翠，老怀衰步可于此而少舒。

清江枕村兮可渔，薄田负郭兮可锄。出无车兮蹇驴，食无鱼兮盐菹，居无庐兮茅旋可诛。

如此亦可放浪形骸而自适，何役役于尘途而久困其躯。

菽水以娱老亲兮，旦夕愉愉。诗书以启儿童兮，庭其日趋。

再掩扉于罗浮兮，日求心得之馀。惟冀所生于无忝谁其拘。

作者简介：吴琏，字美中。南海人。明宪宗成化二十年（一四八四）进士。授直隶含山知县。值年荒，多方赈救，作粥糜以饷流移，前后所活盈万。政暇，授生徒以《周易》。逾年，以忧去任。起后知进贤县，以守正不合，引疾归。卒年八十馀。著有《竹庐诗集》。清道光《广东通志》卷二七六有传。吴琏诗，以嘉靖九年南海吴氏家刊本《竹庐诗集》为底本。